arnastofnun/IGC-2024 huggingface dataset:
Þar sem frægir faðmast

Því miður er falinn frá bezti matarrýnandi vorra tíma, Seymour Britchky. Gaf þetta ráð: Kíktu, hvort þú sérð einhvern frægan úr fjölmiðlum, þá er maturinn vondur. Frægir forðast góða staði. Þar starir fólk á matinn og lítur í sælu upp til himins. Tekur ekki eftir frægu fólki. Það líkar þeim frægu stórilla. Þeir vilja, að horft sé á sig. Því fara þeir á dýra tema-staði með lélegum mat og vondri þjónustu. Þangað fer enginn nema til að horfa á fræga. Þar fær fólk sér plokkara sem fisk dagsins, 1000 krónum dýrari en glóandi þorskur á góðum stað. Fáir hugsa um, hvað þeir snæða, en frægir ramba milli borða til að faðmast.
Gríðarlegt hálsmál

Kínverska lopapeysan er skondið dæmi um heimsku gagnslausa ferðamálaráðherrans. Tók frí frá umræðu um „gríðarlega“ vinnu í ráðuneytinu við að ná „gríðarlegri“ samstöðu um ferðamál. Án þess að nokkuð hafi gerzt. Ráðherrann náði sér í ferð með Icelandair til að færa borgarstjóra Chicago „íslenzka“ lopapeysu. Var að vísu ekki íslenzk, heldur kínversk. Og ekkert lík lopapeysu. Með svo gríðarlegu hálsmáli, að vestra töldu menn þetta vera pils, íslenzka útgáfu af Skotapilsi. Því miður náðist ekki mynd af borgarstjóranum stíga í peysuna og hysja hana upp um sig. Hefði verið frábær endapunktur á gríðarlega brýnni ferð ráðherrans.
Siðrofi segi af sér

Sigmundur Davíð Gunnlaugsson hélt leyndum hagsmunum sínum af peningum eiginkonu sinnar í skattaskjóli á Tortola. Leyndum fyrir öllum, þar á meðal samherjum og samstarfsflokki. Sumir segja það í lagi, því hann hafi ekki brotið lög. Málið snýst þó um siðrof fremur en lögbrot. Forsætisráðherra verður að vera hafinn yfir grun um hugsanlega hagsmunagæzlu. Hafði færi á að gæta hagsmuna þessara peninga. Einnig segja verjendur, að Sigmundur sé ekki tengdur eiginkonu sinni. Hann er þó ekki bara tengdur henni, heldur öllu sínu „tengdafólki“. Orðið segir allt, sem segja þarf um þá lélegu röksemd. Sigmundur Davíð á að segja af sér.
Annars flokks borgarar

Persía er árþúsunda gamalt menningarríki og höfuð Shia, annarrar megingreina Islam. Sumt fer þar betur en á veraldlegum vesturlöndum. Samt er Persía enn á miðöldum eins og íslam almennt. Trú og pólitík ofin saman í rembihnút. Trúin hefur ekki slípazt af að vera á hliðarspori í veraldlegu samfélagi. Enn er konan undirgefin, ekki sjálfráð. Tekur hálfan arf á móti karli og fær hálfar skaðabætur. Hefur aðgang að færri háskóladeildum, sárafáar eru þingmenn. Konur eru annars flokks borgarar í Persíu sem og í öðrum löndum múslima. Lýsing eins þingmanns pírata á ferð um Persíu gefur afar sykraða mynd af veruleikanum.

Wikipedia um kvenréttindi í Persíu.

Sykruð lýsing Ástu Helgadóttur þingmanns í Stundinni.
Húsbændur hirða allt

Bófaflokkar ríkisstjórnarinnar ganga ítrekað fram af venjulegu fólki. Misferli þeirra verður stærra og opnara með hverri viku. Eigi að síður styður þriðjungur þjóðarinnar bófaflokkana. Mér sýnist sem þessi þriðjungur sé skipaður nokkurs konar Orkum. Þeir skríða upp úr jörðinni á kjördegi. Bregðast ekki húsbændum sínum, þegar í harðbakkann slær. Ég mundi ekki vilja sitja til borðs með Orkum. Þeir gera Ísland óbyggilegt. Neita ungu láglaunafólki um mannsæmandi lífskjör. Af því stafar flóttinn til Noregs. Ríkasta þjóð í heimi vanrækir að rukka rentu af ótæmandi auðlindum sínum. Því Sauron og Saruman vilja hirða allt og fela.
Hafa ekki kjörþokka

Mér skilst, að tíu manns hafi ákveðið framboð sitt til forseta Íslands. Enginn þeirra mun ná kjöri, þótt þetta sé vafalaust ágætis fólk. Við getum orðað það svo, að það hafi ekki kjörþokka til að verða forseti. Óspennandi frambjóðendur, þótt þeir kunni að hafa hagað sér sæmilega á lífsleiðinni. Enn er marz og nægur tími fyrir fólk, sem er að hugsa málið. Enn ítreka ég, að ég vil fá Björk fyrir forseta, en hún vill það víst ekki, því miður. Til vara vil ég, að pírati verði fyrir valinu. Þar er úr nægum mannskap að velja. Ég vona, að núverandi forseti telji sér ekki trú um, að kraðak smáframbjóðenda sé ákall um endurkjör hans.
Einfalt ferðagjald

Einfaldast er, að hækka vask í ferðaþjónustu upp í fulla tölu og taka vask af allri ferðaþjónustu. Nægi þetta ekki, eru komugjald eða gistináttagjald við hæfi. Allt er þetta er einfalt í innheimtu, ólíkt rukkunum inn á einstök svæði. Vaskur og gistináttagjald útheimta að vísu harðara eftirlit með svartri vinnu. Fyrir löngu varð tímabært að taka á henni af fullri hörku. Gistináttagjald þarf líka að ná til nátta í skemmtiferðaskipum. Farþegar þeirra valda álagspunktum á viðkvæmum stöðum. Komugjaldið þarf vegna fjölþjóðasamninga að ná til Íslendinga sem annarra. Allar þessar einföldu leiðir eru betri en fjárans náttúrupassinn.
Eins tölustafs fylgi

Samfylkingin og Vinstri græn eru svipur hjá sjón. Hafa ekki grætt neitt á að vera í andstöðu við langverstu ríkisstjórn Íslandssögunnar. Einstaka þingmenn þessara flokka láta heyra vel í sér á alþingi. En talsmenn flokkanna eru alveg gagnslausir. Árni Páll Árnason er auðvitað út úr kú, en þá kom annar Blairisti og banksteravinur og krefst sætis hans. Samfylkingin getur ekki komið sér út úr ristli Blairismans. Öðru máli gegnir um Katrínu hjá Vinstri grænum. Vel látin af öllum. Hefur þó hvorki þol né kraft til að leiða flokk. Björn Valur berst, en það nægir ekki. Örlög beggja flokka eru frosin í eins tölustafs fylgi.
Matís er einskis virði

Matís starfar fyrir bændur, ekki neytendur. Er hún kemst að svikinni matvöru, segir stofnunin ekki frá. Heldur niðurstöðunni leyndri, en sendir bænabréf til framleiðandans um að bæta sig. Enginn tekur mark á þeim bónarbréfum. Frægar eru slíkar rannsóknir á ís með salmonellu úr ísbúðum. Enn er allt leyndó á Matís og kemur neytendum ekki við. Eftirlitið fór í veitingahús og tók 27 sýni af fiski. Átta tilvik sýndu aðra fisktegund en þá, sem pöntuð var. Ekki var talin ástæða til að segja fólki frá þeim stöðum. Enda væri þá hætt við, að kokkurinn mundi bæta ráð sitt í snarhasti. Áhugamál neytenda eru hvergi í myndinni hjá Matís.
Húsnæði er launavandi

Húsnæðisvandi unga fólksins verður stærsta kosningamálið að ári eins og síðast. Þar er stóra stéttaskiptingin, munur þeirra, sem hafa það gott eða skítt. Sá vandi verður ekki leystur með niðurgreiðslum og uppbótum úr ótal nefndum og hugarfylgsnum velferðarráðherrans. Vandinn stafar einfaldlega af, að laun ungs fólks eru of lág. Obbinn af þjóðararðinum fer í klær auðgreifa. Samofin samtök vinnumarkaðarins leysa ekki vandann. Eru læst í úreltri brauðmolafræði. Alþingi þarf að ákveða lágmarkslaun, er brjóta upp ranga tekjuskiptingu. 400 þúsund til 500 þúsund krónur á mánuði. Krukk á kostnað skattgreiðenda er bara piss í skó.
Bótasjóðir eru hugtak

Fjármálaeftirlitið ímyndar sér, að lagatæknar geti ákveðið, að hugtak sé ekki lengur til. Ef því sé laumað úr lögum, sé það ekki til. Ég fullvissa eftirlitið um, að lagatæknar stjórna ekki íslenzkum hugtökum. Bótasjóðir eru hugtak. Nær yfir fé, sem tryggingafélög taka af viðskiptafólki til að tryggja greiðslugetu bóta í náinni framtíð. Þannig eigi gjaldþrota tryggingafélag fyrir bótum. Sem reyndist þó rangt í hruninu, sjóðunum var stolið. Fylgt er evrópskum reglum um bótasjóði. Nú datt bófum í hug, að kjörið væri að lauma hugtakinu úr lögum, svo aftur sé unnt að stela sjóðunum. Eigi að síður er bótasjóður fullgilt hugtak.
Nytsamir sakleysingjar

Samræðustjórnmál koma að gagni í vissum aðstæðum, þegar málsaðilar vilja komast að sameiginlegri niðurstöðu. Þau eru hins vegar hættuleg, þegar hluti hópsins gætir eindreginna sérhagsmuna. Ögmundur Jónasson vildi kjafta bófaflokkana inn á meginatriði stjórnarskrár Stjórnlagaráðs. Reyndar voru bófarnir bara að tefja málið og eyða því. Enn sjáum við nytsama sakleysingja ímynda sér, að orðalag bófanna í Sigmundarnefnd sé spor í rétta átt. Þvert á móti er orðalagið svona til að gera Hæstarétti kleift að túlka stjórnarskrána út og suður. Þetta ferli allt er samsæri gegn þjóðarviljanum. Bófar eru eitraðir í samræðustjórnmálum.
Fjármálaeftirlit villist

Fjölmiðlar rjúfa ekki bankaleynd, því þeir eru ekki gæzlumenn þeirrar leyndar. Þeir eru aðilar úti í bæ að segja fréttir, ekki starfsmenn í banka. Samt telur Fjármálaeftirlitið sér kleift að kæra Morgunblaðið fyrir brot á bankaleynd í Sparisjóði Vestmannaeyja. Er þó slæm reynsla þess af fyrri kæru þess árið 2013 á hendur Kjarnanum fyrir brot á bankaleynd í alræmdum Sparisjóði Keflavíkur. Kærum eftirlitsins var auðvitað vísað frá dómi. Ný kæra þess er því merki um eindreginn brotavilja. Á kantinum sker svo í augu, að aumasta stofnun landsins telur sér brýnna að verja bankaleynd en halda uppi góðum siðum hjá banksterum.
Límdi sig við stólinn

Steinþór Pálsson bankastjóri á langa hrakfallasögu. Frægastur varð hann fyrir ítrekaðar tilraunir til að hanga á martröðinni um montkastala Landsbankans við hlið Hörpu. Lét svo Borgun plata sig. Síðasta útspil hans eru tilraunir til að hanga í starfi þrátt fyrir tilmæli Bankasýslu ríkisins um brottför. Meirihluti bankaráðsins hefur sagt af sér, en Steinþór límdi sig við stólinn. Einn af banksterunum, sem hafa byggt upp bankana í þeirri mynd, sem þeir voru í hruni. Þeir eru Las Vegas spilavíti fyrir brask og siðvillu. Leggja mesta áherzlu á að okra á fólki í skjóli fáokunar. Guðfeður í kerfi, sem liggur í rjúkandi rústum.
Eitt sameinar þó hjónin

Það, sem sameinar forsætisráðherrahjónin, er, að þau hafa sama aðstoðarmanninn, Jóhannes Þór Skúlason. Að öðru leyti talast þau ekki við. Að minnsta kosti ekki um þá, sem Sigmundur Davíð Gunnlaugsson kallar hrægamma. Það eru þeir, sem hann sagðist mundu berjast við með kylfu og haglabyssu. En gafst svo upp fyrir, með svo athyglisverðum hætti, að þeir dönsuðu af ofsagleði. Milljarðurinn í skattaparadísinni Tortola er meira en Jóhannes Þór megnar að útskýra. Þetta er eðlilegt sálarkýli á því fólki, er kaus siðvillinga til ræningja fyrir þremur árum. Lét selja sér þá firru, að siðvillingurinn væri þjóðfrelsarinn sjálfur.
Eindreginn brotavilji

Þegar Árósasamningurinn um lögaðild samtaka umhverfisverndar var staðfestur hér á landi, var merkingu breytt í þýðingu. Fölsunin gerði Hæstarétti kleift að úrskurða með eindregnum brotavilja, að samtökin ættu ekki lögaðild. Hæstiréttur framdi landráð, þegar hann ógilti kosningu til Stjórnlagaþings á furðulegum forsendum. Var eindreginn og ítrekaður brotavilji. Enn er slíkt mál í gangi, þegar Sigmundarnefnd þriggja breytinga á stjórnarskrá læðir inn loðnum orðum. Það á að gera Hæstarétti kleift að úrskurða með eindregnum brotavilja í þágu greifa gegn almenningi. Lagasmiðir og Hæstiréttur eru bófaflokkur afturhalds.
Frambærileg bílgeymsla

Lítið fer fyrir Bergsson Mathúsi við Templarastund. Sem hver önnur bílgeymsla með rustalegum borðum. Temað er í tízku, enda alltaf fullt hér á matmálstímum. Flestir eru túristar, en heimafólk sækir hingað mat að fara með á skrifstofuna. Maturinn er blanda af góðri matreiðslu og hollum skyndibita. Hér fékkst fiskur dagsins á 2400 kr. Svipað verð og á fínni stöðum og matreiðslan frambærileg, en þó ekki í sama klassa. Meðlæti fólst í bragðdaufum hýðishrísgrjónum, góðu brauði hússins, sítrónusósu og þríeinu hrásalati hússins, sem fylgir öllum aðalréttum. Allt fremur staðlað að hætti skyndibita, en þó var vinaigrette á salatinu. Vel í sveit sett á hlaupum milli valdastofnana samfélagsins. Kræki samt ekki yfir götuna til að komast hingað.
Svona gerir maður ekki

Innanríkisráðuneyti Ólafar Nordal braut ógeðslega á tveimur vinnuþrælum í Vík í Mýrdal. Aðgerðaáætlun ráðuneytisins í mansalsmálum var ekki virkjuð. Konurnar fengu aðeins 5.200 krónur á viku til að halda sér á lífi. Þær fengu ekki heldur atvinnuleyfi. Enginn vissi, hve lengi málaferlin gegn þrælahaldaranum mundu standa. Þær áttu bara að svelta á meðan. Auðvitað höfðu þær samband við kúgara sinn á meginlandinu og flúðu á náðir hans. Þær geta nú skrimt í öðru þrælahaldi í öðru landi. Svona gerir maður einfaldlega ekki. Ólöf Nordal hefur orðið okkur til mikillar svívirðu með framgöngu sinni í þessu máli. Hún niðurlægði Ísland.
Hæstiréttur er öfgaflokkur

Carl Baudenbacher, forseti EFTA-dómstólsins, niðurlægði Hæstarétt Íslands í gær á fundi Lögfræðingafélagsins. Sagði, að Hæstiréttur væri eini dómstóllinn, sem hefði hunzað ráðgefandi álit EFTA-dómstólsins. Ennfremur, að fólk ætti að höfða skaðabótamál vegna grófs brots Hæstaréttar í úrskurðinum um ólöglega kynnta verðtryggingu neytendalána. Viðstaddir lögfræðingar supu hveljur. En þannig er Hæstiréttur. Allt réttlæti á Íslandi kemur frá Evrópu. Skemmst er að minnast þess, að Hæstiréttur refsaði þjóðinni fyrir handvömm formanns Landkjörstjórnar. Hæstiréttur er öfga-afturhalds stjórnmálaflokkur, sem ítrekað ræðst á lýðræðið.
Stjórnarsambúð stirðnar

Sambúð stjórnarflokkanna hefur stirðnað. Hvorugur kemur sínum málum fram gegn andspyrnu hins. Húsnæðismálin eru gott dæmi, síðbúin frumvörp Framsóknar njóta lítillar gleði Sjálfstæðis. Verðtryggingin er annað dæmi, Sjálfstæðis stendur í vegi yfirgengilegra loforða Framsóknar. Framsókn vill ekki selja bankana, sem er hjartans mál Sjálfstæðis. Fæðingarorlof er annað ágreiningsefni. Loks er Sigmundur Davíð á sérleið gegn Sjálfstæðis um staðsetningu Landspítala, þótt flutningur rýri mikilvægi Flugvallarvina. Því magnast núningur og ýfingar á fjölmörgum sviðum. Flokkarnir tveir eru að setja sig í kosninga-stellingar.
Feitum líður vel

Hross mega ekki vera svöng í veðrabrigðum frosts og þíðu í útigangi á veturna. Það spillir einangrunargetu húðarinnar og veldur vanlíðan þeirra. Ill meðferð er svo sem ekki ný af nálinni. Hefðbundið var, að þau fengu það, sem kálfarnir vildu ekki éta. Nú er öldin önnur. Þau eru ekki lengur dráttarklárar, heldur góðhestar og fjölskylduvinir. Flestir fara vel með hross sín. Víða á útigangi standa þau í heyi allan veturinn glansandi feit. Þau vilja vera feit, þá finnst þeim þau muni lifa af veturinn og þá líður þeim vel. Meira en nóg er til af ódýru heyi. Herða þarf aðgerðir gegn þeim sárafáu, sem enn vanrækja hross sín.
Sjá allan þann auð

Við erum á kafi í mat, virkjaðri orku og ferðamönnum. Guðmundur Franklín orðar það svo: „Sjávarútvegurinn okkar framleiðir 20 milljón matarskammta á dag! Við framleiðum 10x meira af rafmagni en við þurfum. við erum að fá 5 erlenda ferðamenn á ári á hvern íbúa landsins, en td ferðamannaeyjan Kýpur er með 2.5 per íbúa. Við erum að stórauka fjárfestingar í sprotafyrirtækjum og erum með skapandi greinar sem eru að gera frábæra hluti, td í kvikmyndagerð og tónlist.“ Okkar vantar hins vegar leiðir til að dreifa þessum gæðum jafnar til fólksins. Rentan af þjóðarverðmætum lendir að mestu leyti í ránsklóm pilsfaldagreifanna.
Þýzka Angelu-hrunið

Staða Angelu Merkel og flokks hennar hrundi í kosningum um helgina. Alternative für Deutschland þjóðremban sogaði til sín fylgi vegna óvinsælda flóttafólks. Um leið hrundi staða Þýzkalands í samfélagi Evrópuríkja. Landamærum lokað kruss og þvers um Evrópu. Samningur Merkel við einræðisríkið Tyrkland fékk siðferðislega falleinkunn. Jafnvel Frakkland hristir haus. Fólk vill alls ekki, að Tyrkir fái Schengen-frelsi í Evrópu út á stöðvun flóttafólksins. Austurríki, Tékkland og Pólland hafa sameinast um grjótharða stefnu gegn Tyrklandi og komu flóttafólks. Ráða núna ferðinni í Evrópu. Danmörk og jafnvel Svíþjóð feta dauðhrædd á eftir.
Pass hjá VG – BF styður

Á föstudaginn voru Píratar klárir í andstöðu við þrjá búta Sigmundarnefndar á stjórnarskránni. Á laugardaginn fylgdi Samfylkingin í kjölfarið, enda óttast hún fylgisleka til Pírata. Á sunnudaginn gáfu Vinstri græn upp annað viðhorf: Bíðum og sjáum. Eru ekki eins næm fyrir samkeppni frá Pírötum. Telja sig hafa sérstöðu í græna litnum, Píratar séu áberandi minna grænir. Vinstri græn telja sig því geta varið sitt 10% fylgi og eru sátt við það. Björt framtíð tók svo um kvöldið enn jákvæðar í bútana þrjá og telur þá til bóta. Hefur raunar löngum verið höll undir bófaflokkana. Ríkisstjórnin getur því knúið fram bútasauminn.
Vekur upp gamalt kjaftæði

Sigmundur Davíð beinir athyglinni frá heilsuklúðri ríkisstjórnarinnar með bombu um landspítala í Garðabæ. Vakti auðvitað upp alþekkta andstöðu við uppbyggingu við Hringbraut. Deila um spítalastað hefur risið og hnigið í tvo áratugi. Fyrir löngu ákveðið að byggja við Hringbraut. Bomban er enn einn fleinn í gangverki endurreisnarinnar. Nú þegar er verið að reisa spítalann, hönnun og forvinnu er lokið, framkvæmdir hafnar. Spítalinn þolir enga bið. Bráðasjúklingar liggja í bílageymslu vegna plássleysis. Siglingin er hafin og koma þarf málinu í höfn. Enginn tími til að rækta gamalt kjaftæði. Takið lyfin ykkar, róið ykkur niður.
Tveir flokkar segja Nei

Á föstudaginn höfnuðu Píratar öllum tillögum Sigmundarefndar um stjórnarskrána í almennri atkvæðagreiðslu. Degi síðar mælti enginn tillögunum bót á fundi í flokksstjórn Samfylkingarinnar. Formaður hennar einangraðist í eigin flokki og hlýtur að segja af sér næstu daga. Sama er uppi á teningnum í báðum flokkum, fólk vill stjórnarskrá Stjórnlagaráðs. Líklega með breytinum stjórnskipunar- og eftirlitsnefndar alþingis frá lokum síðasta kjörtímabils. Lætur ekki undanbrögð bófaflokka villa sér sýn. Þjóðarsátt felur ekki í sér neina sátt við bófaflokka auðgreifanna. Nú reynir á Vinstri græn og Bjarta framtíð að taka skýra afstöðu.
Sumir verða að lúffa

Ég vil sjá nokkrar skoðanakannanir um fylgi forsetaefna í kosningabaráttunni. Sérstaklega vil ég sjá kannanir, sem sýna ekki bara fyrsta val, heldur einnig annað og þriðja val. Þá sjáum við, hverjir þurfa að draga sig í hlé á síðustu metrunum til að rýma fyrir þeim, sem betur gengur. Altjend þarf að hindra, að leiðindagaur á borð við Davíð Oddsson verði forseti út á 20% atkvæða. Þurfum frekar forseta, er nýtur víðtæks trausts sem annar og þriðji kostur. Þjóðin er búin að þola of mikið af völdum greifanna, sem fara með okkur eins og hunda. Þess vegna mega frambærileg forsetaefni ekki dreifa fylginu hvert frá öðru.
Á rangri hillu

Forsætisráðherra skrifar meira um borgarmál en þjóðmál. Raunar búinn að gefast upp á þjóðmálunum. Innlegg hans þar leiða yfirleitt til háðslegra athugasemda álitsgjafa. Hann hefur ekkert respekt sem forsætis og ríkisstjórn hans er sú versta í sögu lýðveldisins. Öðru máli gegnir um borgina. Sigmundur nýtur þess að hafa grautað í skipulagsfræðum á próflausum vergangi sínum um erlenda skóla. Hefur skoðanir á borgarskipulagi og setur fram markvissa gagnrýni á meirihluta borgarstjórnar. Viðbrögð álitsgjafa eru snöggtum jákvæðari en í landsmálunum. Fallisti landsmálanna er orðinn að leiðtoga stjórnarandstöðunnar í Reykjavík.
Frávísun Dags

Fyrst fullyrti Dagur B. Eggertsson, að götur borgarinnar væru í góðu lagi. Þá fylltist fésbókin af myndum af holum í götum. Þetta voru borgargötur, hvorki þjóðvegir í þéttbýli né götur í nágrannabæjum. Dagur var þá aftur spurður og viðurkenndi slæmt ástand. Sagðist leita samstarfs við Vegagerðina og nágranna um úrbætur. Alveg eins og veslings vegagerðin og allt höfuðborgarsvæðið bæri ábyrgðina og hetjan Dagur væri að safna liði. Svona haga pólitíkusar sér, er þeir vita ekki, að samfélagsmiðlar rústa jafnóðum ámátlegum frávísunum á aðra. Í raun er borgarstjórinn að reyna að kvelja bílnotendur til að nota reiðhjól.
Að eiga beygingar orða

Í fimm aðgreindum tilvikum hefur Árnastofnun eignað sér beygingar orða. Reynt að skrúfa fyrir vísindamenn, sem vilja birta sömu beygingar. David Blurtin var fyrstur til að upplýsa. Síðan komu Sverrir Á. Berg, Salvör Kristjana, Jón Jósef Bjarnason og ónefndur forritari. Í öllum tilvikum reyndi Árnastofnun að hindra aðgengi fólks að upplýsingum þeirra. Þetta er eins og að banna fólki að birta hnit staðar á þeirri forsendu að annar hafi eignað sér hnitin. Staðreyndir lúta ekki höfundarétti. Árnastofnun reynir að hindra þekkingu á íslenzku. Margt hef ég heyrt um fákænsku íslenzkra smákónga, en þetta er með því undarlegasta.
Stjórnarskráin sigraði

Í almennri atkvæðagreiðslu á vefnum höfnuðu píratar aðild að öllum þremur tillögum nefndar Sigmundar Davíðs um breytingar á stjórnarskrá. Útkoman var eindregin og féll gegn meðmælum nefndarmanns pírata og þingmanna þeirra annarra en Birgittu. Þetta er mikill sigur þess sjónarmiðs að keyra beri á fullu á meginatriðum stjórnarskrár Stjórnlagaþings. Að ekki beri að láta sjónhverfingar og orðaleiki auðgreifa villa sér sýn á þeirri leið. Útkoman er hvatning til Samfylkingar um að falla frá stuðningi formanns síns við áðurefndar tillögur Sigmundarnefndar. Veikir framvindu tilraunar nefndarinnar til að drepa stjórnarskránni á dreif.
Hata lög og rétt

Á opinberum fundum í Viðskiptaráði er sagt eðlilegt, að atvinnurekstur fari 70% eftir reglum. Engin furða, þótt smákrimmar telji sér leyfast það. Hatur á lögum og rétti er inngróið í samfélagið. Lagatæknar innleiddu margvísleg nýyrði yfir þjófnað, svo sem „undanskot“, „á svig við“ og „umboðssvik“. Lagatæknar líta á lög og reglur sem fyrirstöður, er þurfi að skauta framhjá. Í hópi viðskipta og laga er linnulaust ráðist á regluverkið og hneykslast á „eftirlitsiðnaðinum“. Evrópusambandið er hatað vegna ýtarlegs regluverks. Andverðleikafólk er ráðið yfirmenn eftirlitsstofnana. Ísland er þannig orðið að kjörlendi fyrir bófa.
Ekki dreifa fylginu

Töluvert framboð er þegar af forsetaefnum, sem fengið hafa innri köllun til að gegna embættinu. Ekkert þeirra mun fá marktækt fylgi. Ekkert framboð er enn af fólki, sem kæmi til með að fá marktækt fylgi, yfir 20%. Vandinn er þó annar, að of margir slíkir bjóði sig fram. Gæti leitt til, að Davíð Oddsson sigraði út á 20%. Það er óbærileg tilhugsun, að helzti hrunvaldurinn og fólið í pólitíkinni yrði forseti. Góðir frambjóðendur þurfa að halda opnu að draga sig í hlé, sýni kannanir, að atkvæði dreifist of víða. Alvöru frambjóðendur gegn bófaflokkum auðs og valda mega helzt ekki verða fleiri en tveir, er framboðsfresti lýkur.
Einæði Landsnets

Landsnet er verri bófaflokkur en Landsvirkjun. Reynir í skjóli ríkisvaldsins að valta yfir alla. Reyndi að ná yfirráðum fjögurra jarða á Reykjanesskaga vegna nýrrar línu. Dómstóll hafnaði kröfunni sem andstæðri eignarétti í stjórnarskrá. Landsnet er alveg ónæm fyrir langvinnri gagnrýni um línulagnir án tillits til sjónarmiða umhverfis, ferðamennsku og eignaréttar. Hafnar kröfum um lagningu raflína í jörð. Birtir ítrekað upplognar tölur í því skyni. Viðhorf Landsnets til lífsins og tilverunnar eru meira en röng pólitík. Þau eru hreint einæði. Þegar alvara kemst til ríkisvalda, þarf að leggja niður bófaflokkinn Landsnet.
Vandinn er plástraður

Stjórnvöld ráðast aldrei að rótum vandans. Þegar ungt fólk hefur ekki ráð á íbúð, er ekki skoðuð vaxandi misskipting tekna, sem veldur peningaleysi. Í þess stað er íhugað að plástra hér og þar og alltaf of seint, samanber Eygló. Þegar bankar og tryggingar fara fram úr sér í græðgi er ekki skipt út yfirmönnum og útvegað siðað fólk. Í staðinn er rætt um bankaskatt, bann við bankabónusum og nýjan happaskatt. Þegar eftirlitsstofnanir eru staðnar að því að sinna engum störfum sínum, er andverðleikum ekki skipt út. Í staðinn væla ráðherrar bara. Við þurfum nýtt fólk í pólitíkina, sem er ekki heltekið af möguleikum plástra.
Þurfum við Björk?

Mér sýnist Svanur Kristjánsson prófessor hafa á réttu að standa á báðum póstum. Að Össur fari fram og að hann nái ekki kjöri. Samfylkingin er lítið og lélegt bakland og pólitíkusar engin söluvara. Katrín Jakobsdóttir er líklega sá eini, sem hefði átt séns. Líklega af því að fólk telur hana heiðarlega og sáttfúsa. En hún hyggst ekki bjóða sig fram. Senn þurfum við nýja könnun til að segja okkur, hver rýfur 8% fylgisþakið, sem birtist í nýlegri könnun MMR. Enn er ekki kominn miður marz, svo góður tími er til stefnu. Óvíst er, að rétta persónan birtist fyrr en eftir mánaðamót. Þurfum við þá pírata eða kannski bara Björk?
Afar ótengdur dómari

Karl Axelsson hæstaréttardómari segist vera ótengdur hlutafélagi. Hafi skráð eignarhald þess á nafn konu sinnar. Þegar hæstaréttardómari hugsar svona, er ekki von, að landslýður taki mark á siðalögmálum. Ef til vill hefur Karl skjól af tvíræðu orðalagi, sem lagatæknar hafa lætt í lög. Sú er mest vinnan þeirra að sviga kringum réttlæti. Vilja líka stjórna, hvernig stjórnarskrá er orðuð. Ég segi þvert á móti, að þar megi enginn lagatæknir koma nærri. Ekki með eitt orð. Fólkið á sjálft að orða sína stjórnarskrá á sinni íslenzku sem sáttmála sinn um þjóðfélagið. Lagatæknar nýtast bara til að koma bófum undan réttlætinu.